als_Latn dik_Latn sag_Latn
Duket si çudi por ndeshjet e Superligës Shqiptare po fillojnë të imitojnë njëra – tjetrën. Pas teatrit të djeshëm në stadiumin e Flamurtarit, edhe sot, në minutat e fundit të ndeshjes Laçi – Partizani, përsëritet e njëjta histori. Mbrojtësat kurbinas shthuren dhe i lejojnë shumë hapësiara Partizanit, por Raçiç nuk di të shënojë. Përsa i përket ndeshjes, në minutën e 10 të takimit, vjen edhe goli i cili zhbllokon sfidën. Një top gjatë hidhet në zonë nga mesi i fushës gjatë një goditje dënimi dhe gjen të pambuluar kokën e Çelës i cili e ul për Cetkoviç, ku ky i fundit nuk e ka aspak të vështirë ta shtyjë drejt rrjetës. 1-0 dhe Laçi kalon në avantazh. Në shifrat 1-0 mbyllen edhe 45 minutat e para të kësaj sfide.
Pjesën e dytë, Partizani e nis me një ndryshim në formacion. Trajneri Shpëtim Duro hedh në fushën e lojës Dorjan Bylykbashin. Futja e mesfushorit, ndryshon komplet lojën e të kuqëve të cilët bëhen më të rezikshëm. Në minutën e 58 vjen edhe goli i barazimit me autor pikërisht Bylykbashin. Mesfushori elbasanas godet në mënyrë perfekte një goditje dënimi duke mos i lënë asnjë mundësi portierit Vujadinoviç. Minutat e fundit të ndeshjes janë të mbushura me raste për të dyja ekipet, sidomos për Partizanin. Në harkun e 3 minutave, Raçiç ka dy mundësi mjaft të mira por i vetëm pëeballë portierit bën më të vështirën duke mos shënuar dot golin që do t’i jepte fitoren ekipit të tij. Mbyllet gjithçka në barazim 1-1 dhe të dyja ekipet ndajnë nga 1 pikë. Partizani e sheh veten në vendin e katërt në kuotën e 37 pikëve, ndërsa Laçi ka 28 pikë dhe mban vendin e 5 në kampionat.
als_Latn als_Latn